《拟古七十首 其十 王侍中粲怀德》
明代·王世贞

炎德中崩溃，妖师乱天纲。蛮荆非吾土，窜身不及详。

日月东西匿，雨雪正雱雱。忾叹念周京，咨洟浩纵横。

桓桓今上宰，膺惩震八荒。解我南冠绁，寘我侍从行。

譬彼粪上英，洗濯荐华堂。公子推明爱，欢燕结不忘。

白云流尊觯，繟纚应朝阳。万舞煜中庭，蛾眉吹素商。

常闻既醉诗，饮德厌膏粱。摩顶皆君赐，何以报恩光。

窃希吉甫颂，清风播无疆。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。